Notum sit omnibus futuris et presentibus, quod Bartholomeus de Genestei, laudantibus nepotibus suis Gauterio et Bartholomeo, dedit atque concessit Deo et sanctę Marię et monachis de Firmitate quicquid habebat in omni potestate Sanctę Helenę vel parrochiatu, sine ulla retentione, nichil excipiendo, in bosco, in plano, in terris cultis et incultis, et sacramento firmavit pacem tenere, et tuitionem contra omnes homines in quantum justicia exegerit. Habuit tamen ex hoc a monachis XII libros, et unusquisque nepotum ejus unam capam pro laudatione, et concesserunt ei monachi, ut si ad conversionem ordinate veniret, quod eum susciperent. Hoc autem fecit anno ab Incarnatione domini M C LXXXIIII, et jussit idem Bartholomeus cartam ex hoc fieri, et sigillo domini Cabilonensis ad maius firmamentum rogavit muniri. Hujus rei testes : Guillelmus et Hugo de Bixe cellelarii Firmitatis, et Radulfus Grangiarius, Gaufridus presbyter de Jamblia, Artaldus de Bixe cujus nepos erat idem Bartholomeus, Guillelmus de Tilia miles, Seguinus prepositus de Buxiaco, Petrus de Salvamento.